Akcinė bendrovė
Akcinė bendrovė (AB; angl. joint-stock company) – bendrovė, kurios įstatinis kapitalas yra suskirstytas į dalis, vadinamas akcijomis; priklauso vienam ar keliems juridiniams ar fiziniams asmenims ir veikia kaip juridinis asmuo. Akcinė bendrovė, kurios akcijomis vertybinių popierių biržoje prekiaujama, vadinama atvirąja. Jei akcijos neplatinamos viešai, tokia bendrovė yra uždaroji akcinė bendrovė (UAB; angl. closed joint-stock company). Tiek AB, tiek UAB yra ribotos civilinės atsakomybės pelno siekiantis juridinis asmuo, akcininkai už jos prievoles atsako tik ta savo turto dalimi, kurią jie įnešė ar turėjo įnešti į bendrovės įstatinį kapitalą. Uždarosios akcinės bendrovės valdymas yra toks pat, kaip ir akcinės bendrovės. AB labiau tinka stambiajam verslui organizuoti, UAB – smulkiajam ir vidutiniam verslui organizuoti.